Koulupoika kuvasi kännykällä salaa seksiaktinsa ja jakoi videon kavereilleen. Kotibileiden jälkeen kuvattu video levisi hetkessä myös muiden koululaisten keskuuteen aiheuttaen uhrille suunnatonta häpeää ja kärsimystä.

Poika lähetti videon kesken sänkypuuhien kaverilleen, joka odotti alakerrassa. mostphotos

Traagisiin seurauksiin johtaneet tapahtumat alkoivat Keravalla järjestetyistä kotibileistä. Paikalla oli paljon nuoria ja tarjolla runsaasti alkoholia.

Juomia nauttivat reippaasti myös 15-vuotias poika ja hänen tuntemansa samanikäinen tyttö. Jossain vaiheessa yötä poika oli lähdössä kaverinsa kyydissä tämän luo yöksi. Kaveri oli selvin päin, koska oli liikkeellä mopoautolla. Kyytiin lähti myös kyseinen tyttö.

Kesken matkan kolmikko päättikin mennä tytön luo, koska tämän kotona ei ollut muita paikalla. Hetken aikaa alakerrassa istuttuaan 15-vuotias poika ja tyttö menivät yläkertaan tytön huoneeseen.

Kesken kotibileiden

Mopokaveri jäi alakertaan sillä aikaa, kun kaksikko ryhtyi harrastamaan seksiä tytön huoneessa. Tytöllä ei kuitenkaan ollut mitään aavistusta siitä, että poika ryhtyi kuvaamaan kännykällä heidän seksiaktiaan takaapäin.

15-vuotias lähetti heti videon Snapchatilla alakerrassa odottavalle mopokuskille sekä toiselle, kotonaan nukkumassa olleelle kaverilleen. Videolla näkyi nelinkontin olevan tytön takaraivo, selkä ja takapuoli. Tallenteelta kävi selväksi, mitä siinä tapahtui.

Suoritettuaan aktin loppuun 15-vuotias palasi alakertaan ja poistui talosta mopokaverinsa kanssa tytön jäädessä nukkumaan omaan huoneeseensa.

Aktivideo lähti leviämään bileissä olleille kavereille vielä saman yön aikana. Seuraavan aamun ja päivän aikana se alkoi levitä myös muiden koululaisten keskuuteen.

Vaikka tytön kasvoja ei näkynyt, sana levisi, kenestä oli kyse. Nekin, jotka videota eivät nähneet, tiesivät, että sellainen oli olemassa ja ketä siinä kuvattiin.

”Kaikki tiesivät”

Kuvatuksi joutunut tyttö joutui samantien leimatuksi. Hänellä oli ennen tuota kohtalokasta yötä ollut lukuisia hyviä ja läheisiä ystäviä koulussa. Tyttö oli ollut suosittu ja pidetty laajassa piirissä. Kaikki muuttui hetkessä.

Videon ja siitä otettujen kuvien leviämisen jälkeen tytön ystävät alkoivat harveta. Lopulta heitä ei enää ollut.

Tyttöä alettiin karttaa ja eristää. Hän joutui viettämään välitunnit ja ruokatunnit omissa oloissaan. Tyttöä alettiin halveksia, solvata ja haukkua. Häntä alettiin myös nimitellä, eikä häntä kutsuttu enää koulun tapahtumiin eikä luokan päätösjuhlaan.

Video tai ainakin tieto siitä levisi myös koulun ulkopuolelle. Tytön kesätyöpaikalla asiakkaatkin saattoivat nimitellä häntä. Haukkuminen ja nimittely jatkuivat myös Snapchatissa ja Instagramissa.

Tyttö oli äärimmäisen ahdistunut ja häpeissään. Hän avautui tapahtuneesta lopulta isosiskolleen, joka puolestaan kertoi siitä äidille. Äiti teki asiasta rikosilmoituksen poliisille.

Videon kuvannut poika myönsi tekonsa, mutta ei pitänyt sitä syytteen mukaisena sukupuolisiveellisyyttä loukkaavan kuvan levittämisenä. Hän perusteli näkemystään muun muassa sillä, että videolla ei näkynyt kuvattavan sukupuolielimiä.

Poika myös korosti, että osapuolet olivat saman ikäisiä, ja että hän oli lähettänyt videon ajattelemattomuuttaan kahdelle kavereilleen.

Poika kertoi, että häntä oli heti aamulla alkanut hävettää ja että hän oli saman tien poistanut videon omasta kännykästään ja pyytänyt, että muut tekisivät samoin. Kaverit olivat kuitenkin ehtineet lähettää videolta ottamansa ruutukaappaukset eteenpäin.

”Äärimmäinen loukkaus”

Kun vyyhti eteni oikeussaliin, käräjäoikeus arvioi rikoslakia suhteessa tapahtuneeseen. Oikeus päätyi siihen, ettei sukupuolisiveellisyyttä loukkaavan kuvan levittämistä koskevaa lainsäädäntöä voinut soveltaa käsiteltävänä olevaan asiaan.

Vaikka lainkohdan sanamuodon edellytykset täyttyivätkin, oikeus katsoi lainsäätäjän tarkoittaneen sen koskevan pornografisessa tarkoituksessa levitettyjä kuvia tai videoita.

Oikeus päätteli, ettei 15-vuotiaan kuvaaja tai tämän kaksi ruutukaappaukset tehnyttä kaveriaan olleet valmistaneet ja levittäneet kyseistä videotallennetta tai siitä otettuja kuvia rikoslaissa tarkoitetulla tavalla.

Oikeus huomautti, että kyseessä oli ollut yksittäinen, samanikäisten nuorten välinen tapahtuma, jota ei voinut rinnastaa sellaisen pornografisen materiaalin tuottamiseen ja hallussapitoon, jonka estämiseksi kyseinen lainkohta oli säädetty.

Käräjäoikeus kuitenkin korosti, että teko olisi ollut täysi-ikäistenkin kesken äärimmäinen loukkaus. Erityisen vakavaksi sen kuitenkin tässä tapauksessa teki uhrin nuori ikä ja se, että kuvaaja oli käyttänyt väärin tytön luottamusta häntä kohtaan.

Tuhansien korvaukset

Tuusulan käräjäoikeus katsoi vuonna 2001 syntyneen kuvaajan syyllistyneen nuorena henkilönä salakatseluun ja kunnianloukkaukseen. Seuraukseksi se tuomitsi 70 päiväsakkoa eli yhteensä 420 euron rangaistusmaksun.

Kaksi samanikäistä kaverusta tuomittiin kunnianloukkauksesta nuorena henkilönä. Seuraamus oli 30 päiväsakon rangaistus, suuruudeltaan 180 euroa.

Käräjäoikeus määritteli uhrin kärsimykset 15000 euron suuruisiksi, mutta sovitteli korvaussumman vastaajien nuoren iän vuoksi runsaan 11000 euron suuruisiksi. Puolet siitä tuomittiin kuvaajan maksettavaksi.

Lisäksi tekijöiden maksettavaksi määrättiin liki 6000 euron oikeudenkäyntikulut.

Rikos tapahtui tammikuussa 2017. Helsingin hovioikeus hylkäsi perjantaina tuomiosta tehdyn valituksen.